Die gebeurtenis het 'n beslissende invloed gehad op die latere geskiedenis van die ganse Suid-Afrika. Wat vir die hede en toekoms belangrik is, is dat die gees van die gelofte soos volg saamgevat kan word:
Dit behels 'n verpligting op dié Afrikaner om hom in elke opsig te beywer vir 'n bedeling wat God welbehaaglik is - vanaf die Geloftekerkie in Pietermaritzburg tot 'n moderne volkstaatbedeling in Suider-Afrika.
Die verraderlike moord op Piet Retief en sy 70 man en 30 agterryers op 6 Februarie 1838 toe hulle met Dingaan, opperhoof van die Zoeloes, by sy hoofkwartier Umgungundlovu onderhandel het om grond te bekom, was vir die Voortrekkers in die destydse Natal 'n geweldige terugslag.
Teen hierdie agtergrond het Andries Pretorius aan Sarel Cilliers, wat as geestelike leier in die kommando opgetree het, voorgestel dat die kommandolede 'n gelofte aan God maak dat as Hy hulle die oorwinning sou gee, hulle Hom die eer daarvoor sou gee, dat hulle 'n bedeling sou skep wat Hom behaaglik is en dat hulle die nageslag ook daaraan sal verbind.